李太尉
作者：文同
朝代：宋

paragraphs: 昏雺翳紫極，橫霓勢光大。
妖威集凶冀，忍穢實中頼。
姦鋩日增剡，誰汝觸取害。
驕根愈自固，所植利孱昧。
容容彼群輔，竄伏皆鼠輩。
側視况未敢，肯復形嘆慨。
太尉漢中士，氣引八極外。
岌然處大麓，天下聳風采。
自開煮餠禍，賊意已莫快。
移書瀝憤膽，語激益睚眥。
罹冤卒用此，數與六九會。
基茲被沈酷，燮免乃天貸。
高忠揭萬古，宇宙莫能載。
垂晶耀簡策，糞土視廣戒。
歸來葬墝埆，祠冢茲儼在。
宏垣敞深豁，巨木森晻曖。
神靈皎如日，過者知再拜。
同愚忝郡寄，公里曰境內。
心期款舉像，所顧官有礙。
精衷託明酌，舉手向東酹。